‘บล.ทิสโก้’เสริมทัพงานวิจัย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

ดึงผู้จัดการกองทุนฝรั่งนั่งหัวหน้าทีม
เพิ่มสัดส่วนลูกค้าสถาบันต่างชาติโพสต์ทูเดย์ — บล.ทิสโก้ ดึงผู้จัดการกองทุนฝรั่งเสริมทัพหัวหน้าทีมวิจัย หวังรุกลูกค้าสถาบันต่างประเทศมากขึ้น รองรับการเปิดเสรีค่าคอมมิชชันปี 2555 ส่วนธุรกิจในลาวอาจจะมีการชะลอตามการเลื่อนเปิดตลาดหุ้นลาวจากกำหนดเดิม 10 ต.ค.นี้
นายไพบูลย์ นลินทรางกูร ประธานเจ้าหน้าที่บริหาร บริษัทหลักทรัพย์ (บล.) ทิสโก้ เปิดเผยว่า ตอนนี้กำลังจัดทีมวิจัยของ บล.ทิสโก้ ใหม่ โดยล่าสุดเมื่อต้นเดือน ก.ค.ที่ผ่านมา ได้แต่งตั้งหัวหน้าทีมวิจัยใหม่เป็นฝรั่งที่เป็นผู้จัดการกองทุนและมีประสบการณ์บริหารกองทุนในต่างประเทศ โดยจะเปิดตัวในเร็วๆ นี้ 
ทั้งนี้ บริษัทต้องการรุกลูกค้ากลุ่มสถาบันและนักลงทุนต่างชาติมากขึ้น แม้ปัจจุบันบริษัทจะมีสัดส่วนฐานลูกค้าเป็นกลุ่มสถาบันและต่างชาติอยู่ที่ 60% และ 40% เป็นรายบุคคล ซึ่งบริษัทก็พยายามรักษาสัดส่วนปัจจุบันไว้ เพียงแต่ต้องการขยายฐานลูกค้ามากขึ้น เพื่อรองรับการเปิดเสรีค่านายหน้าซื้อขายหลักทรัพย์ (คอมมิชชัน) เต็มรูปแบบในปี 2555 นี้ และรองรับนักลงทุนสถาบัน 
“ตอนนี้ไม่รู้สึกแฮปปี้ที่ส่วนแบ่งการตลาดด้านธุรกิจหลักทรัพย์ปัจจุบันยังอยู่ที่ 3% อยู่ จึงพยายามปรับกลยุทธ์เพื่อขยายตลาดให้มากขึ้น โดยมีนโยบายชัดเจนว่าจะบุกกลุ่มสถาบันและต่างชาติ เพราะเป็นสิ่งที่ทิสโก้ถนัดมาตั้งแต่ต้น ซึ่งการดึงผู้จัดการกองทุนต่างประเทศมาเป็นหัวหน้าฝ่ายวิจัยก็เป็นหนึ่งในยุทธศาสตร์” นายไพบูลย์ กล่าว
ขณะเดียวกันภายในกลางเดือน ก.ค.นี้ บริษัทจะเปิดให้บริการซื้อขายหุ้นต่างประเทศให้กับนักลงทุนรายใหญ่ โดยจะเริ่มจากพานักลงทุนสถาบันไทยไปซื้อขายที่ตลาดหุ้นที่ฮ่องกงก่อน เพราะมองว่าตลาดฮ่องกงเป็นศูนย์รวมการเงินอยู่แล้ว ส่วนการขยายไปยังประเทศอื่นต้องประเมินอีกครั้ง ขณะที่เปิดให้บริการนักลงทุนราย ย่อยน่าจะเริ่มได้ในไตรมาส 4
สำหรับความคืบหน้าการเข้าไปทำธุรกิจในสาธารณรัฐประชาธิปไตยประชาชนลาว นายไพบูลย์ กล่าวว่า ตอนนี้ต้องรอนโยบายจากรัฐบาลลาวให้ชัดเจนก่อน เพราะขณะนี้ทางการลาวอาจจะมีการเลื่อนกำหนดการเปิดตลาดหุ้นออกไปก่อน ซึ่งหากมีกำหนดการเปิดที่ชัดเจน ก็จะยื่นการจัดตั้งบริษัทขึ้นมาใหม่ทันที ซึ่งฝ่ายธนาคารพงสะหวันจะเป็นผู้ถือหุ้นใหญ่
ทั้งนี้ บริษัทไปทำธุรกิจในลาวเพราะมองว่าเป็นโอกาสในการทำธุรกิจ เนื่องจากลาวมีนโยบายจะนำรัฐวิสาหกิจแปรรูปและเข้าจดทะเบียนในตลาดหลักทรัพย์ โดยเบื้องต้นมีประมาณ 10 แห่ง
อย่างไรก็ตาม ที่ผ่านมา บล.ทิสโก้ ได้เซ็นสัญญาความร่วมมือระหว่างธนาคารพงสะหวัน ซึ่งเป็นธนาคารพาณิชย์ขนาดใหญ่ติดอันดับ 1 ใน 3 ของลาว เพื่อร่วมกันจัดตั้งบริษัทหลักทรัพย์ รองรับการทำธุรกิจจากที่ลาวจะเปิดตลาดหลักทรัพย์ในวันที่ 10 ต.ค.ปีนี้